**ΕΞΑΣΚΟΥΜΑΙ ΣΤΗΝ ΑΦΗΓΗΣΗ**

1. **Το παρακάτω κείμενο είναι ένας από τους μύθους του Αισώπου στον οποίο πρωταγωνιστεί ένας αϊτός και μια αλεπού.**

Ένας αϊτός και μια αλεπού έγιναν φίλοι κι αποφάσισαν να κατοικούν κοντά ο ένας στον άλλον, πιστεύοντας πως το συντρόφεμα θα στερεώσει τη φιλία τους. Εκείνος λοιπόν ανέβηκε σ’ ένα τετράψηλο δέντρο κι εκεί έβαλε τα πουλιά του κι η άλλη μπήκε και γέννησε τα μικρά της στα χαμόκλαδα που ήταν αποκάτω.

Μια μέρα όμως που η αλεπού βγήκε για βοσκή, ο αϊτός, μη βρίσκοντας τροφή, πέταξε κάτω στα χαμόκλαδα, άρπαξε τα αλεπουδάκια και τα ξεκοκάλισε αυτός και τα μωρά του. Όταν γύρισε η αλεπού και κατάλαβε τι είχε γίνει, δε λυπήθηκε τόσο για το θάνατο των μικρών όσο για την αδυναμία της να εκδικηθεί, γιατί, πεζή αυτή δεν μπορούσε να κυνηγήσει το πετούμενο. Έτσι στάθηκε από μακριά και καταριόταν τον εχθρό της, το μόνο που μένει στους ανήμπορους και τους αδύνατους.

Κι ήρθαν έτσι τα πράγματα, που ο αϊτός δεν άργησε να πληρώσει την ασέβεια που έδειξε στη φιλία. Βλέποντας κάτι ανθρώπους που θυσίαζαν στα χωράφια μια κατσίκα, χίμηξε κάτω, άρπαξε από το βωμό ένα φλογισμένο κομμάτι από τα σπλάχνα και το ανέβασε ψηλά. Σαν το ’φερε στη φωλιά του, φύσηξε δυνατός αέρας κι από ένα λιανό ξερό ξυλαράκι άναψε φλόγα δυνατή. Έτσι τ’ αετόπουλα κάηκαν –γιατί, άπειρα ακόμα, δεν μπορούσαν να πετάξουν κι έπεσαν στη γη. Η αλεπού έτρεξε αμέσως και τα ‘φαγε όλα μπροστά στα μάτια του αΪτού.

Ο μύθος δείχνει πως όσοι πατούν τη φιλία, κι αν ξεφύγουν την εκδίκηση εκείνων που αδίκησαν, επειδή αυτοί είναι αδύνατοι, την τιμωρία από το θεό μια φορά δεν τη γλιτώνουν.

**ΕΡΩΤΗΣΕΙΣ**

1. Να βρείτε τη δομή του παραπάνω κειμένου σύμφωνα με το εξής σχήμα:

Α. Πληροφορίες για τους ήρωες, το χώρο, το χρόνο και την κατάσταση από την οποία ξεκινά η αφήγηση.

Β. Την εξέλιξη της αφήγησης και την έκβασή της.

Γ. Τη λύση –κρίση του αφηγητή για το νόημα της ιστορίας.

1. Να γράψετε την περίληψη του κειμένου σε 70 λέξεις
2. **Να ανατρέξετε στη ραψωδία ρ της Οδύσσειας (στ. 331-376) –( σελ. 131-132 του σχ. Βιβλίου). Σ ’αυτό ο Άργος, ο πιστός σκύλος του Οδυσσέα, αναγνωρίζει τον αφέντη του και στη συνέχεια ξεψυχά.**

**ΕΡΩΤΗΣΕΙΣ**

1. Ποιο είναι το θέμα του παραπάνω κειμένου και ποιο το βαθύτερο νόημά του;
2. Να βρείτε λέξεις ή φράσεις στο κείμενο που δείχνουν τη χρονική σειρά των γεγονότων και την αιτιολόγηση κάποιων ενεργειών.

**3. Αφού διαβάσετε το κείμενο της σελ. 43 σχ. Βιβλίου Ν. Λογοτεχνίας, «Ο παππούς και το εγγονάκι» :**

Α. Να βρείτε ποιο είναι το θέμα του.

Β. Να βρείτε δύο ρήματα δράσης και δύο ρήματα έκφρασης σκέψεων-συναισθημάτων.

Γ. Να βρείτε συνδετικές λέξεις και φράσεις που δείχνουν τη χρονική σειρά και την αιτιολογική σχέση μεταξύ τους.